宋都曹屢寄詩且督和答作此示之
作者：陸游
朝代：宋

paragraphs: 古詩三千篇，刪取財十一。
每讀先再拜，若聽清廟瑟。
詩降爲楚騷，猶足中六律。
天未喪斯文，杜老乃獨出。
陵遲至元白，固已可憤疾。
及觀晚唐作，令人欲焚筆。
此風近復熾，隙穴始難窒。
淫哇解移人，往往喪妙質。
苦言告學者，切勿爲所怵。
杭川必至海，爲道當擇術。